| **Teitl y Cyfarfod:** | **Cyfarfod Bwrdd Cyfoeth Naturiol Cymru (Busnes)** | | |
| --- | --- | --- | --- |
| **Dyddiad y Cyfarfod:** | 26 Ionawr 2017 | **Lleoliad** | Swyddfa Maes y Ffynnon Cyfoeth Naturiol Cymru, Bangor |
| **Aelodau'r**  **Bwrdd:** | Dr Madeleine Havard (Dirprwy Gadeirydd – Cadeirydd cyfarfod dros dro)  Syr Paul Williams (Cadeirydd y Pwyllgor Pobl a Thaliadau Cydnabyddiaeth)  Andy Middleton (Cadeirydd y Pwyllgor Ardaloedd Gwarchodedig)  Dr Ruth Hall  Dr Elizabeth Haywood  Karen Balmer  Howard Davies  Zoë Henderson  Chris Blake  Dr Emyr Roberts (Prif Weithredwr) | | |
| **Aelodau'r Tîm Gweithredol yn bresennol:** | Tim Jones, Cyfarwyddwr Gweithredol, Gweithrediadau'r Gogledd a'r Canolbarth  Gareth O’Shea, Cyfarwyddwr Gweithredol, Gweithrediadau’r De  Ashleigh Dunn, Cyfarwyddwr Gweithredol, Datblygu Sefydliadol a Rheoli Pobl  Catherine Smith, Cyfarwyddwr Gofal Cwsmeriaid, Cyfathrebu a  Gwybodaeth  Ceri Davies, Cyfarwyddwr Gweithredol Tystiolaeth, Polisi a Thrwyddedu  Niall Reynolds, Cyfarwyddwr y Portffolio Trawsnewid  Kevin Ingram, Cyfarwyddwr Gweithredol Cyllid a Gwasanaethau Corfforaethol | | |
| **Mynychwyr eraill:** | Siân Williams, Pennaeth Gweithrediadau Gogledd Cymru – Eitem 1  Sarah Williams, Prif Gynghorydd ar y Rhaglen Adnoddau Naturiol ac Ecosystemau – Eitem 4  Russell De’Ath, Uwch Gynghorydd ar y Rhaglen Rheoli Adnoddau Naturiol – Eitem 4  Howard Davies, Pennaeth Cynllunio Corfforaethol a Pherfformiad – Eitem 5  Sue Ginley, Rheolwr Gwella Cynllunio – Eitem 5  Mark Hughes, Rheolwr Perfformiad – Eitem 5 | | |
| **Ysgrifenyddiaeth:** | Geralene Mills  Cassandra Hamblett | | |

# Eitem 1 – Busnes Safonol y Bwrdd

1. Croesawodd y Cadeirydd Dros Dro Aelodau’r Bwrdd a’r Tîm Gweithredol i’r cyfarfod, yn ogystal â chydnabod nifer o fynychwyr cyhoeddus.
2. Nodwyd ymddiheuriadau am absenoldeb gan Diane McCrea a Nigel Reader, a oedd wedi cyflwyno sylwadau ysgrifenedig.

# Datganiadau o Ddiddordeb

1. Ni wnaed unrhyw ddatganiadau newydd o fuddiant.

# Cyflwyniad ar y dull Rheoli Adnoddau Naturiol yn Gynaliadwy yn Niwbwrch

1. Gwnaeth Tim Jones gyflwyno Siân Williams i’r Bwrdd i wneud cyflwyniad ar reoli adnoddau naturiol yn gynaliadwy yn Nhywyn Niwbwrch a Gwarchodfa Natur Genedlaethol Ynys Llanddwyn.
2. Amlygodd y cyflwyniad hanes y safle, yr heriau amgylcheddol a bioamrywiaeth, a’i bwysigrwydd personol a diwylliannol i’r gymuned leol. Mae Cyfoeth Naturiol Cymru yn gweithio gyda phartneriaid a phobl leol i sicrhau cydbwysedd o ddibenion amrywiol ar y warchodfa natur. Mae’r rhain yn amrywio o ddefnydd coedwigaeth fasnachol, ecosystemau gwydn, twristiaeth a’r gymuned leol. Hefyd, mae gan y safle enw da sy’n lledaenu, gyda chymorth y cyfryngau, sy’n cynyddu sylw a nifer yr ymwelwyr. Mae hyn yn dod ag amrywiaeth o fanteision, cyfleoedd a risgiau y mae angen eu rheoli’n ofalus.
3. Esboniodd Siân sut y mae gan Cyfoeth Naturiol Cymru, trwy ymgysylltu â phartneriaid, yn enwedig drwy’r Bwrdd Gwasanaethau Cyhoeddus lleol, gyfle i wneud defnydd llawn o’r safle i weithio tuag at nodau ac amcanion llesiant a rennir, megis mynd i’r afael â gordewdra mewn plentyndod.
4. Dangoswyd fideo o warchodfa natur Niwbwrch, [‘Ffordd ymlaen mewn amgylchedd sy'n newid’](https://nrwcmstest001.azurewebsites.net/about-us/what-we-do/how-we-work/newborough-working-towards-a-natural-resource-plan/?lang=cy), yn ystod y cyfarfod.
5. Diolchodd y Cadeirydd Dros Dro i Siân am gyflwyniad hynod ddifyr a oedd yn gwneud i bobl feddwl, a bwysleisiodd y pwysigrwydd a’r potensial ar gyfer ffyrdd newydd o weithio.

# Eitem 2 – Cofnodion a Materion sy'n Codi

1. Cadarnhawyd cofnodion cyfarfod mis Medi yn ffurfiol gyda mân ddiwygiadau. Tudalen 7, pwynt 47 – cadarnhawyd mai Karen Balmer yw Hyrwyddwr Iechyd a Diogelwch y Bwrdd.

# Cofnod o Gamau Gweithredu

1. Cam 1 – sesiwn friffio ar Wasanaethau Ecosystemau am Dâl i’w threfnu ar gyfer cyfarfod yn y dyfodol, yr Ysgrifenyddiaeth i nodi’r rhagolwg.
2. Cam 8 – gwneud cais i Aelodau’r Bwrdd ddiweddaru dyddiadur Ysgrifenyddiaeth y Bwrdd ar Outlook gydag unrhyw ddigwyddiadau neu weithgareddau y maent yn ymgymryd â nhw ar ran Cyfoeth Naturiol Cymru. Cadarnhaodd y Cadeirydd Dros Dro y bydd adroddiad ysgrifenedig yn cael ei gyflwyno yng Nghyfarfodydd y Bwrdd yn y dyfodol, yn seiliedig ar y dyddiadur hwn, er mwyn cofnodi ac adolygu gweithgareddau yr ymgymerwyd â nhw gan Aelodau’r Bwrdd ar ran Cyfoeth Naturiol Cymru.
3. Cam 5 – Nodwyd iddo gael ei gyflawni.

*PWYNT GWEITHREDU – Ysgrifenyddiaeth y Bwrdd i ailgyflwyno canllawiau i Aelodau’r Bwrdd ar gwblhau calendrau a’r broses i’w dilyn cyn mynychu digwyddiadau ar ran Cyfoeth Naturiol Cymru.*

# *PWYNT GWEITHREDU – Ysgrifenyddiaeth y Bwrdd i baratoi adroddiad digwyddiadau a gweithgareddau Aelodau’r Bwrdd ar gyfer cyfarfodydd y Bwrdd yn y dyfodol.*

# Pwyllgorau, Cofnodion a Materion yn Codi

**Pwyllgor Pobl a Thaliadau**

1. Tynnodd Cadeirydd y Pwyllgor Pobl a Thaliadau Cydnabyddiaeth, Syr Paul Williams, sylw’r Bwrdd at yr Is-grŵp Pensiynau a gyfarfu ar 18 Ionawr. Diben y cyfarfod oedd adolygu canlyniadau drafft y prisiad o gronfa bensiwn Asiantaeth yr Amgylchedd, y mae 50% o staff Cyfoeth Naturiol Cymru yn aelodau ohoni. Mae’r prisiad yn pennu cyfradd cyfraniad cyflogwyr Cyfoeth Naturiol Cymru ar gyfer y tair blynedd nesaf. Mae Kevin Ingram yn parhau i weithio gyda’r cynllun er mwyn cwblhau cynnig i’w ystyried gan y Pwyllgor Pobl a Thaliadau Cydnabyddiaeth. Mae cyfarfod nesaf y Pwyllgor Pobl a Thaliadau Cydnabyddiaeth wedi ei drefnu ar gyfer 10 Chwefror i adolygu diweddariad gan y cynllun Gwerthuso Swyddi.

# Pwyllgor Archwilio a Sicrwydd Risg

1. Diweddarwyd y Bwrdd gan Karen Balmer ar ran Cadeirydd y Pwyllgor Archwilio a Sicrwydd Risg. Nid yw cofnodion y Pwyllgor Archwilio a Sicrwydd Risg o fis Rhagfyr wedi cael eu cwblhau a byddant yn cael eu dosbarthu yng nghyfarfod nesaf y Bwrdd. Mae cyfarfod nesaf y Pwyllgor Archwilio a Sicrwydd Risg wedi ei drefnu ar gyfer 2 Mawrth a bydd yn canolbwyntio ar reoli digwyddiadau a pharhad busnes. Oherwydd newid dyddiad, mae Ruth Hall wedi cadarnhau na fydd hi'n bresennol yng nghyfarfod nesaf y Pwyllgor Archwilio a Sicrwydd Risg. Gofynnwyd i aelodau'r Bwrdd wirio a chadarnhau eu hargaeledd i fynychu i sicrhau bod pedwar aelod o'r Bwrdd yn bresennol os yn bosibl.

***PWYNT GWEITHREDU – yr Ysgrifenyddiaeth i gysylltu ag aelodau’r Bwrdd i gael gwirfoddolwr i fynychu a gwneud gwaith dilynol gyda gwirfoddolwyr wedi hynny – naill ai Zoë Henderson neu Andy Middleton i fynychu cyfarfod nesaf y Pwyllgor Archwilio a Sicrwydd Risg ym mis Mawrth.***

1. Pwyllgor Rheoli Perygl Llifogydd Cymru – ni chynhaliwyd cyfarfod gan fod y pwyllgor yn aros i gael ei ddiddymu’n ffurfiol trwy greu pwyllgor newydd gan Lywodraeth Cymru.
2. Cyfarfu Grŵp Cynghori ar Reoli Perygl Llifogydd Cyfoeth Naturiol Cymru, sydd newydd gael ei ffurfio, ar 4 Ionawr, wedi ei gadeirio gan Madeleine Havard. Derbyniwyd a chadarnhawyd y Telerau Cyfrifoldeb newydd a’r cofnodion gan y Bwrdd. Nododd y Bwrdd argymhellion y Grŵp Cynghori: ar gyfer cymeradwyo’r Rhaglen Gyfalaf, fel y cymeradwywyd yn flaenorol gan Bwyllgor Rheoli Perygl Llifogydd Cymru; ac ar gyfraddau ac ardollau arbennig yr Ardaloedd Draenio Mewnol, y manylion i gael eu cyflwyno yn y papur cyllid ar yr agenda (Eitem 6).
3. Y Pwyllgor Ardaloedd Gwarchodedig – ni chynhaliwyd cyfarfod ers y Bwrdd diwethaf, ond nodwyd gwybodaeth a ddosbarthwyd i’r Bwrdd yn ymwneud â safleoedd a ddynodwyd. Disgwylir i gyfarfod nesaf y Pwyllgor Ardaloedd Gwarchodedig gael ei gynnal ym mis Mehefin.
4. Cytunwyd y dylid dod â golwg fwy manwl ar Ardaloedd Gwarchodedig yn ôl i’r Bwrdd yn y dyfodol (dyddiad i’w gadarnhau).

***PWYNT GWEITHREDU – yr Ysgrifenyddiaeth i nodi ar Ragolwg y Bwrdd, cyflwyniad***

***i gael ei arwain gan Tim Jones, dyddiad y cyfarfod i’w gadarnhau.***

# Eitem 3 – Diweddariad Llesiant, Iechyd a Diogelwch

1. Darparodd Ashleigh Dunn ddiweddariad Llesiant, Iechyd a Diogelwch, gan amlygu nifer o faterion o’r adroddiad fel a ganlyn:
2. Bu cynnydd o 11% mewn salwch a adroddwyd, wedi ei briodoli i broblemau anadlu tymhorol a phwyslais ar adrodd cynyddol ar system MyNRW.
3. Cadarnhawyd achos Syndrom Dirgryniad Llaw a Braich ychwanegol, sy’n gwneud cyfanswm o naw o achosion adroddadwy.
4. Mae grŵp gorchwyl a gorffen yn parhau i sicrhau cydymffurfiad â’r Rheoliadau Dylunio ac Adeiladu ar draws ystad Cyfoeth Naturiol Cymru.
5. Mae cyfres gynhwysfawr o asesiadau risg ar gyfer holl waith Cyfoeth Naturiol Cymru wedi ei sefydlu erbyn hyn, gan gael gwared ar holl asesiadau etifeddol, ac mae ar gael i staff ar y fewnrwyd.
6. Mae prosiect wedi cychwyn er mwyn gweithredu technoleg gweithio annibynnol newydd yn cynnwys ffonau symudol a systemau lleoli byd-eang modern ac integredig ag un pwynt cyswllt ar gyfer rheoli ac olrhain gweithwyr annibynnol. Bydd hon yn system fwy effeithlon ac effeithiol a ddarperir erbyn hydref 2017.
7. Comisiynwyd adroddiad i adolygu digwyddiadau gyrru; bydd diweddariad yn cael ei ddarparu i gyfarfod y Bwrdd ym mis Mawrth.
8. Nododd y Bwrdd fod yr adroddiad yn cyflwyno ac yn amlygu’r angen i fonitro absenoldeb oherwydd salwch yn barhaus.

# Eitem 4 – Cynnydd o ran datblygu Datganiadau Ardal (Cyfoeth Naturiol Cymru B B 5.17)

1. Gwnaeth Gareth O’Shea gyflwyniad ar Ddatganiadau Ardal, gan atgoffa’r Bwrdd bod eu datblygu yn un o gerrig milltir allweddol Rhaglen Fapio Cyfoeth Naturiol Cymru ar gyfer 2017–18. Amlinellodd hefyd y cysylltiadau ag Amcanion a Datganiad Llesiant Cyfoeth Naturiol Cymru, a fydd yn sail i waith y sefydliad cyfan.
2. Esboniodd Sarah Williams a Russell De’Ath sut y bydd y Datganiadau Ardal yn troi’n gynlluniau gweithredol, gan fod yn sail i’n gwaith a'r broses o symud y sefydliad yn ei flaen. Mae'r camau nesaf yn cynnwys gweithdy a gynlluniwyd ar gyfer 2 a 3 Mawrth a fydd yn dod ag Undeb Cenedlaethol yr Amaethwyr, Undeb Amaethwyr Cymru ac CLA Cymru ynghyd ar gyfer gweithdy 'rhwymo' i drafod ffyrdd newydd posibl o weithio gyda'i gilydd i wella manteision masnachol, amgylcheddol a chymdeithasol ar gyfer yr holl randdeiliaid. Dechreuodd y gwaith o ddatblygu’r dull Datganiad Ardal yn ystod 2016 gan gynnig fframwaith i Cyfoeth Naturiol Cymru ar gyfer darpariaeth sy’n fwy seiliedig ar ddaearyddiaeth, y bydd datganiadau hyblyg ac wedi’u teilwra yn cael eu datblygu ar ei chyfer.
3. Dangoswyd ffilm i’r Bwrdd a oedd yn amlygu’r ymgysylltiadau rhanddeiliaid helaeth a pharhaus sydd ar y gweill i ddatblygu Datganiadau Ardal.
4. Cymeradwywyd y ffordd ymlaen arfaethedig ar gyfer cynhyrchu Datganiadau Ardal yn llawn gan y Bwrdd. Diolchodd y Cadeirydd Dros Dro i’r tîm am eu gwaith caled.

**Eitem 5 – Fframwaith Perfformiad (Cyfoeth Naturiol Cymru B B 6.17)**

1. Rhoddodd y Prif Weithredwr ddiweddariad perfformiad cyffredinol i’r Bwrdd trwy gyflwyniad, gan nodi’r pwyntiau allweddol canlynol:
2. Roedd Cyfoeth Naturiol Cymru yn gweithredu gofynion Llythyr Cylch Gwaith 2016–17 Llywodraeth Cymru (LlC) i Cyfoeth Naturiol Cymru. Roedd hwn yn nodi’r blaenoriaethau ar gyfer y flwyddyn yn seiliedig ar gyd-destun deddfwriaethol newydd Deddf Llesiant Cenedlaethau’r Dyfodol (Cymru) 2015 a Deddf yr Amgylchedd 2016.
3. Amddiffynfeydd Llifogydd Llanelwy – dechreuodd Cam 1 y cynllun adeiladu i wella amddiffyniad rhag llifogydd i fwy na 400 o adeiladau yn Llanelwy ym mis Hydref 2016. Bydd Cam 2 y cynllun yn dechrau ym mis Ionawr 2017 i gynnig amddiffynfeydd gwell a mwy yn y ddinas ac mewn lleoliadau eraill, a fydd o fudd i ardal ehangach.
4. Mae Cyfoeth Naturiol Cymru wedi llofnodi Memorandwm Cyd-ddealltwriaeth gyda Network Rail i gydweithio ar reoli perygl llifogydd a gwelliannau amgylcheddol eraill.
5. Llwybr beicio newydd ym Mwlch Nant yr Arian – mae llwybr sgiliau beicio mynydd newydd wrthi'n cael ei adeiladu ar y safle ar ôl cael gwared ar goed oddi ar y safle dair blynedd yn ôl er mwyn lleihau lledaeniad *P. ramorum*. Ailblannwyd 12,000 o goed o amrywiaeth eang o rywogaethau ar y safle.
6. Mae Cyfoeth Naturiol Cymru wedi cadarnhau dynodiad Dinas Brân fel Safle o Ddiddordeb Gwyddonol Arbennig (SoDdGA) oherwydd creigiau morol ifanc y Cyfnod Silwraidd sy’n hysbys yng ngogledd Cymru (yn dyddio o 443-416 miliwn o flynyddoedd yn ôl) a lle ceir glaswelltir asid a chalchgar a phlanhigion fasgwlaidd o bwysigrwydd cenedlaethol. Dynodwyd y safle gyntaf ym 1957 ac fe’i hail-ddynodwyd yn ffurfiol ym mis Ebrill 2016; fe’i cadarnhawyd yn ddiweddar ar ôl cytuno’n llwyddiannus ar gynllun rheoli pum mlynedd.

# Thema Gwybodaeth Dda

1. Rhoddodd Ceri Davies ddiweddariad o’r thema, gan nodi:
2. Cynllun gweithredu’r strategaeth dystiolaeth – bydd adroddiad blynyddol ar gynnydd y cynllun yn cael ei gyhoeddi ym mis Mawrth 2017. Nodwyd y bydd yr holl amcanion a thargedau cyflawnadwy yn cael eu bodloni, a bod cynnydd sylweddol wedi cael ei wneud gyda’r dull seiliedig ar dystiolaeth yn Cyfoeth Naturiol Cymru.
3. Datganiadau Ardal – yn dilyn ymlaen o’r cyflwyniad cynharach, mae Cyfoeth Naturiol Cymru yn parhau i ddatblygu’n gyd-gynhyrchiol dull o baratoi Datganiadau Ardal; bydd y canllaw “sut i” yn cael ei gwblhau cyn diwedd mis Ionawr 2017 ac yn cael ei gyhoeddi ar y rhyngrwyd.
4. Data amgylcheddol – mae 112 o setiau data agored ar gael ar borth Lle Llywodraeth Cymru a thrwy Sharefile erbyn hyn. Mae Cyfoeth Naturiol Cymru yn parhau i ddatblygu ei archif data amgylcheddol, sy’n ambr ar hyn o bryd – mae’r holl ddata ansawdd dŵr, ecoleg dŵr croyw a physgod wedi cael eu symud i fersiwn gynhyrchu WISKI, yn amodol ar oediad byr o fis.
5. Healthy Hillsides – prosiect ar y cyd a ddeilliodd o Brawf y Rhondda, a enillodd y Wobr Gwasanaeth Cyhoeddus Cynaliadwy yng Ngwobrau Cynnal Cymru 2016.
6. System ddarogan FEWS – rhoddwyd system ddarogan llifogydd newydd Cyfoeth Naturiol Cymru ar waith ar 14 Rhagfyr gan ddisodli system Asiantaeth yr Amgylchedd etifeddol, a oedd wedi bod ar waith ers y diwrnod breinio. Mae hon yn system gwmwl arloesol newydd sy’n cynnig mwy o hyblygrwydd ac effeithlonrwydd o ran cost, ac sy’n denu sylw byd-eang.

# Thema Da i’r Amgylchedd

1. Rhoddodd Tim Jones ddiweddariad o’r thema, gan nodi:
2. Effaith garbon sylfaenol Cyfoeth Naturiol Cymru – cyfrifwyd hon gan nodi ffynonellau allweddol o allyriadau carbon a’r cynefinoedd mwyaf arwyddocaol ar gyfer casglu carbon ar yr ystad a reolir gan Cyfoeth Naturiol Cymru.
3. ISO 14001: 2015 – yn dilyn archwiliad allanol, mae Cyfoeth Naturiol Cymru wedi ennill ardystiad ar gyfer safonau amgylcheddol erbyn hyn. Mae Cyfoeth Naturiol Cymru hefyd ar y trywydd cywir i fodloni ei darged lleihau carbon blynyddol o 5%.
4. Morol, Daearol a Dŵr Croyw (coch ar hyn o bryd) – yn parhau i fod yn anffafriol – 26% yn erbyn targed yn Strategaeth Amgylcheddol Cymru o 95%. Mae hwn yn darged Cyfoeth Naturiol Cymru a Chymru, ac mae Cyfoeth Naturiol Cymru yn neilltuo adnoddau sylweddol i raglen camau blaenoriaeth ar gyfer safleoedd arbennig Cyfoeth Naturiol Cymru.
5. Digwyddiad yn Nant-y-caws – digwyddiad llygredd mawr lle gollyngodd tua 140,000 litr o gerosin o bibell yng Nghaerfyrddin. Mae Cyfoeth Naturiol Cymru wedi bod yn arwain y gwaith o reoli’r ymateb ac mae’r ymchwiliad i achos y gollyngiad yn parhau trwy fonitro mater o drefn ar y safle gan swyddogion Cyfoeth Naturiol Cymru.
6. Digwyddiad yn Afon Teifi – mae Cyfoeth Naturiol Cymru yn parhau i ymchwilio i ffynhonnell y llygredd gan weithio’n agos gyda Chyngor Sir Ceredigion.  Lladdwyd 1,000 o bysgod gan gynnwys eogiaid a brithyllod y môr, ac effeithiwyd ar bum milltir o’r afon.  Mae Cyfoeth Naturiol Cymru wedi cael ei ganmol gan gynghorwr lleol am yr ymateb cyflym i'r digwyddiad.

# Da i Bobl

1. Rhoddodd Gareth O’Shea ddiweddariad o’r thema, gan nodi:
2. Cwblhau Cynlluniau Llifogydd – mae Cyfoeth Naturiol Cymru wedi cwblhau gwaith ar gynlluniau llifogydd yn Rhisga, Isca Road, Caerllion, a Tabbs Gout, ac mae gwaith yn parhau yn Llanelwy, Crindai, Pontarddulais a’r Rhath.
3. Rheoli asedau – mae Cyfoeth Naturiol Cymru ychydig yn brin o’i darged ar gyfer cynnal asedau llifogydd ac arfordirol – 97.8% yn erbyn targed o 99%. Nododd y Bwrdd y gofyniad i 41 o asedau eraill gael eu hatgyweirio er mwyn bodloni’r targed o 99%.
4. Cynllun Dosbarthu Digwyddiadau Newydd – disgwylir i Cyfoeth Naturiol Cymru lansio ei gynllun dosbarthu newydd erbyn 1 Ebrill 2017.  Nododd y Bwrdd yr hyfforddiant a’r gwaith ymsefydlu sydd eu hangen cyn lansio yn ogystal ag angen am ymgysylltu allanol.
5. Ansawdd aer Port Talbot – nododd Cyfoeth Naturiol Cymru mai dyma oedd yr ansawdd aer isaf a gofnodwyd ers wyth mlynedd, a oedd wedi arwain at ostyngiad yn nifer y cwynion gan y gymuned gyfagos.

# Da i Fusnes

1. Rhoddodd Tim Jones ddiweddariad o’r thema, gan nodi:
2. Gwerthiannau pren – yn perfformio’n unol â disgwyliad y gyllideb.
3. Ymgynghoriadau cynllunio – mae Cyfoeth Naturiol Cymru wedi ymateb i 94% o ymgynghoriadau cynllunio yn brydlon, sy’n uwch na’r targed o 90%.
4. Incwm menter blynyddol – yn cyd-fynd â’r proffil i fodloni’r targed incwm menter blynyddol o £25 miliwn, ar ôl derbyn £15.1 miliwn hyd at ddiwedd mis Tachwedd 2016.
5. Gwobrau Ynni Gwyrdd Cymru – ymgeisiwyd gan ennill y wobr “Defnydd Gorau o Ynni Adnewyddadwy yn y Sector Cyhoeddus” am raglenni ynni’r gwynt, gan gynnwys Prosiect Pen y Cymoedd.

# Da i’r Sefydliad

1. Rhoddodd Kevin Ingram ddiweddariad o’r thema, gan nodi:
2. Amcanion a Datganiad Llesiant – yn dilyn ymgysylltiad â staff a rhanddeiliaid allanol, mae Cyfoeth Naturiol Cymru ar y trywydd cywir i gyflawni erbyn 31 Mawrth 2017.
3. Adroddwyd tri Digwyddiad Amser a Gollwyd – mae Cyfoeth Naturiol Cymru wedi ymchwilio i’r achosion ac wedi nodi dysgu i’w hatal rhag digwydd eto.
4. Symud i swyddfa Maes y Ffynnon – mae prosiect symleiddio llety Cyfoeth Naturiol Cymru wedi cwblhau’r gwaith o gyfuno dwy swyddfa ar un safle ym Mangor, gan ddisgwyl arbed £140,000 y flwyddyn a helpu i feithrin diwylliant Cyfoeth Naturiol Cymru ym Mangor hefyd.
5. Tynnodd y Prif Weithredwr sylw at waith tîm hamdden y gogledd-orllewin, sydd wedi cynnal safonau uchel o brofiad ymwelwyr i'w 720,000 a mwy o ymwelwyr gan ddod â gwerth £600,000 o incwm uniongyrchol o ffioedd i Cyfoeth Naturiol Cymru.
6. Gwelliannau i’r wefan – mae gwefan Cyfoeth Naturiol Cymru ar fynegai hygyrchedd y llywodraeth wedi symud o’r 185fed safle i’r cyntaf yn ystod y 12 mis diwethaf. Mae aelodau’r tîm cyfathrebu wedi bod yn datblygu platfform ar-lein cryf ar gyfer gwasanaethau digidol y gall pob cwsmer gael mynediad ato.
7. Rhoddodd aelodau’r Bwrdd adborth, gan nodi bod y dangosfwrdd ar gyfer 2017/18 wrthi’n cael ei ddatblygu gan y tîm. Gofynnwyd a yw’r mesurau yn addas i’r diben, yn CAMPUS, ac yn adlewyrchu gofynion o’r ddeddfwriaeth newydd y mae Cyfoeth Naturiol Cymru yn gyfrifol am gyflawni yn eu herbyn. Argymhellodd y Bwrdd y dylid adolygu’r dyraniadau o adnoddau a chyfleoedd ehangach ar gyfer cyflawni lle mae mesurau yn goch neu’n ambr ar hyn o bryd. Croesawodd y Bwrdd gyflwyniadau yn y cyfarfodydd Bwrdd, a oedd yn helpu i ddatblygu’r ddealltwriaeth a’r wybodaeth am y cyflawniadau ardderchog y mae staff yn Cyfoeth Naturiol Cymru wedi eu cael.
8. Nododd y Cadeirydd Dros Dro bwysigrwydd craffu ar berfformiad gan y Bwrdd, a chael y dangosyddion cywir i alluogi hyn. Atgoffwyd aelodau’r Bwrdd bod y dangosfwrdd presennol yn adlewyrchu cynnydd a gyflwynwyd yn erbyn y cynlluniau corfforaethol a busnes presennol, a rhoddwyd gwahoddiad agored i aelodau’r Bwrdd ymuno â’r is-grŵp sy’n gweithio ar hyn o bryd i ddatblygu’r Cynllun Corfforaethol, Cynllun Busnes a mesurau perfformiad dangosfwrdd nesaf.

**Eitem 6 –** Adroddiad Diweddaru ar Gyllid – Blwyddyn Ariannol 2016/17 **(Cyfoeth Naturiol Cymru B B 7.17)**

1. Cyflwynodd Kevin Ingram y papur i’r Bwrdd gan nodi’r pwyntiau allweddol i’w hystyried, gan gynnwys sefyllfa ariannol y flwyddyn bresennol, a’r angen i gymeradwyo cyfraddau ac ardollau arbennig yr Ardaloedd Draenio Mewnol, fel yr argymhellwyd gan Grŵp Cynghori ar Reoli Perygl Llifogydd Cyfoeth Naturiol Cymru.
2. Mae sefyllfa ariannol y flwyddyn bresennol hyd at fis Rhagfyr 2016 ychydig yn well na’r hyn a ragwelwyd, sy’n gadarnhaol; mae gwaith yn cael ei wneud ar sefyllfaoedd diwedd y flwyddyn ar hyn o bryd yn unol â’r cylch adrodd arferol.
3. Nododd y Bwrdd y pum taliad arbennig sy’n darparu iawndal am newidiadau i drwyddedau tynnu dŵr a oedd wedi cael eu cymeradwyo gan Lywodraeth Cymru.
4. Gofynnwyd i’r Bwrdd gymeradwyo ffioedd yr Ardaloedd Draenio Mewnol fel y cymeradwywyd gan y Grŵp Cynghori ar Reoli Perygl Llifogydd.
5. Cymeradwywyd y papur gan y Bwrdd, gan gynnwys y ffioedd Ardaloedd Draenio Mewnol arfaethedig ar gyfer 2017–18, a mynegodd ddiolch i’r Tîm Gweithredol a’r staff am eu gwaith ar fonitro’r gyllideb.

**Eitem 7 – Diweddariad Cadwraeth Dyfrdwy (Cyfoeth Naturiol Cymru B B 8.17)**

1. Rhoddodd Tim Jones ddiweddariad ar y cyfrifoldebau sydd gan Cyfoeth Naturiol Cymru am ddiogelwch mordwyo ar gyfer aber Afon Dyfrdwy, gan gadarnhau mai ef yw Swyddog Dyletswydd yr Awdurdod Mordwyo. Amlygwyd pwysigrwydd aber Afon Dyfrdwy i ddiwydiant, bywyd gwyllt a hamdden. Nododd y Bwrdd y cais hirhoedlog i Lywodraeth y DU ddiweddaru Deddf Cadwraeth Afon Dyfrdwy 1889 trwy Orchymyn Diwygio Harbwr Cadwraeth Afon Dyfrdwy. Ar ôl i’r diwygiad gael ei gadarnhau a’i weithredu, bydd hyn yn creu gwaith i Cyfoeth Naturiol Cymru o ran datblygu cynllun ffioedd a thrwyddedu newydd, ochr yn ochr â systemau gwaith newydd. Gofynnodd y Bwrdd i drafodaethau pellach gael eu cynnal gyda LlC a Swyddfa Cymru er mwyn helpu i hwyluso’r Gorchymyn Diwygio Harbwr arfaethedig.

***PWYNT GWEITHREDU – Prif Weithredwr i ystyried ffyrdd o hwyluso'r***

***Gorchymyn Diwygio Harbwr arfaethedig.***

1. Amlygwyd problemau parhaus yn effeithio ar yr aber a gwaith Cyfoeth Naturiol Cymru i’r Bwrdd gan gynnwys: waliau môr Fictoraidd sy’n heneiddio, glanfeydd darfodedig a’r llong Duke of Lancaster, a adawyd ar ôl iddi gael ei thirio ger Maes-glas ym 1979.
2. Nododd y Bwrdd fod Karen Balmer wedi cytuno i gefnogi Tim Jones a darparu trosolwg i’r Bwrdd o swyddogaeth a chylch gwaith Cyfoeth Naturiol Cymru ar Afon Dyfrdwy.

# Eitem 8 – Diweddariad y Gymraeg (Cyfoeth Naturiol Cymru B B 9.17)

1. Croesawodd Ashleigh Dunn Lyn Williams i’r cyfarfod i roi cyflwyniad cryno yn diweddaru’r Bwrdd ar Safonau'r Gymraeg newydd.
2. Daeth y safonau i rym ar 25 Ionawr 2017, a cheir cyfanswm o 160, sy’n cael eu cefnogi gan bolisi mewnol a chanllawiau i staff. Mae gwaith wedi ei wneud ac yn parhau i godi proffil y safonau ar draws y sefydliad. Ceir asesiad parhaus o allu Cymraeg y staff yn rhan o’n gwaith i sicrhau y gall Cyfoeth Naturiol Cymru gynnig gwasanaeth cwbl ddwyieithog.
3. Diolchodd y Cadeirydd Dros Dro i Lyn Williams am ei chyflwyniad a’r tîm sy’n gyfrifol am hybu pwysigrwydd yr iaith o fewn y sefydliad. Ailbwysleisiodd y Cadeirydd Dros Dro yr help a’r gefnogaeth sydd ar gael i aelodau’r Bwrdd sydd â diddordeb mewn datblygu eu sgiliau Cymraeg ochr yn ochr â’r staff.

# Eitem 9 - Adroddiad y Cadeirydd (Cyfoeth Naturiol Cymru B B 10.17)

1. Trafodwyd a nodwyd adroddiad y Cadeirydd.

# Eitem 10 – Adroddiad y Prif Weithredwr (Cyfoeth Naturiol Cymru B B 11.17)

1. Trafodwyd a nodwyd adroddiad y Prif Weithredwr.
2. Adroddodd Ceri Davies fod tîm o staff wrthi’n gweithio gyda phartneriaid i ddatblygu dealltwriaeth o oblygiadau Brexit i Cyfoeth Naturiol Cymru a’n swyddogaeth yng Nghymru. Mae hyn wedi cynnwys amrywiaeth o weithgareddau hyd yn hyn gan gynnwys presenoldeb mewn nifer o ddigwyddiadau bwrdd crwn Ysgrifenyddion Cabinet Llywodraeth Cymru gyda’r Cadeirydd.

# Eitem 11 – Unrhyw faterion eraill

1. Cadarnhaodd y Cadeirydd Dros Dro y bydd cyfarfod nesaf y Bwrdd yn cynnwys adroddiad ysgrifenedig ar weithgareddau aelodau’r Bwrdd. Darparwyd y diweddariadau llafar canlynol ar weithgareddau aelodau’r Bwrdd.
2. Gofynnwyd i Zoë Henderson, sy’n aelod o’r Fforwm Rheoli Tir ar hyn o bryd, gadeirio is-grŵp yn ystyried llygredd amaethyddol.
3. Mae Howard Davies yn cymryd rhan yn yr Adolygiad o Dirwedd Cymru yn y Dyfodol, sy’n cael ei gadeirio gan yr Arglwydd Dafydd Ellis Thomas, ac a fydd yn cyfarfod nesaf ar 15 Mawrth.
4. Cynrychiolodd y Cadeirydd Dros Dro Cyfoeth Naturiol Cymru mewn cyfarfod diweddar o Gadeiryddion Cyrff Gwasanaethau Cyhoeddus yng Nghymru yn trafod cydraddoldeb ac amrywiaeth o ran aelodaeth byrddau, ac roedd hefyd wedi mynychu digwyddiad bwrdd crwn ar Brexit gyda Ceri Davies.

**Gorffen y Cyfarfod**

1. Cafodd y cyfarfod ei gloi gan y Cadeirydd Dros Dro trwy ddiolch i’r Tîm Gweithredol, yr Ysgrifenyddiaeth, staff swyddfa Bangor ac eraill a oedd wedi cynorthwyo’r trefniadau ar gyfer y cyfarfod Bwrdd.

**Cwestiynau Cyhoeddus**

Ar ôl cloi cyfarfod ffurfiol y Bwrdd, gwahoddodd y Cadeirydd Dros Dro arsylwadau, sylwadau a chwestiynau gan aelodau’r cyhoedd a oedd yn bresennol. Cadarnhaodd y rhai a oedd yn bresennol pa mor ddefnyddiol yr oedd mynychu’r cyfarfod wedi bod a gofynnwyd sawl cwestiwn penodol. Dangosir y cwestiynau hyn, ynghyd â’r ymatebion, yn Atodiad 1.

**Atodiad 1 – Cwestiynau Cyhoeddus**:

*Roger Cooper – gofynnodd am lefel bellach o fanylion ar gyfer craffu cyhoeddus ar y cyfrifon blynyddol, gyda mwy o wybodaeth am ffynonellau incwm a gwariant, yn enwedig o ran ystad Cyfoeth Naturiol Cymru.*

Esboniodd Kevin Ingram fod gwaith ar y gweill ar hyn o bryd i ddatblygu cyfrifon masnachu ar weithgareddau masnachol, a fyddai’n cael eu cynnwys yn yr adroddiadau cyhoeddus.

*Holodd Kate Gibbs o Ymddiriedolaeth Bywyd Gwyllt Gogledd Cymru am statws SoDdGA, a gofynnodd a yw’r gwarchodfeydd natur yn ddiogel ar gyfer y dyfodol gydag adnoddau digonol gan Cyfoeth Naturiol Cymru i’w rheoli cystal â safleoedd preifat.*

Nododd y Cadeirydd Dros Dro y pryder a godwyd a chadarnhaodd y byddai trafodaeth fwy trylwyr yn cael ei chynnal ar Ardaloedd Gwarchodedig mewn cyfarfod y Bwrdd yn y dyfodol.

Cyfeiriodd Tim Jones at yr ymrwymiadau presennol o ran cytundebau rheoli Adran 15 ac ymrwymiadau cyllideb sy’n gysylltiedig â’r cynlluniau Glastir a gynigir gan Lywodraeth Cymru.

Ailbwysleisiodd Ceri Davies y gwaith sy’n ofynnol o dan Ddeddf yr Amgylchedd 2016, gan amlygu’r ddyletswyddbioamrywiaeth ar bob rhan o’r sector cyhoeddus. Mae sefydliadau sector cyhoeddus yn ystyried ffyrdd o gysylltu â chyrff eraill er mwyn helpu i gyflawni nodau tebyg.

*Amlygodd Trevor Jones ei gefnogaeth i’r Bwrdd ar waith morol a mynegodd ei bleser y bydd materion morol yn cael eu cynnwys yn y datganiadau ardal.*